การกำกับดูแลและจริยธรรมองค์กร

จริยธรรมถือเป็นพื้นฐานสำคัญในการดำเนินธุรกิจ ดังนั้น ดีแทค จึงต้องสร้างวัฒนธรรมองค์กรเพื่อส่งเสริมจริยธรรมให้เกิดขึ้นอย่างชัดเจน โดยให้พนักงานมีความมั่นใจที่จะแจ้งปัญหาเกี่ยวกับจริยธรรม หรือกรณีที่อาจขัดต่อหลักจริยธรรม ไปยังฝ่ายกำกับดูแลและจริยธรรมองค์กร (Ethics and Compliance Department) ซึ่งเป็นหน่วยงานอิสระ ปราศจากการครอบงำโดยผู้บริหาร ทำหน้าที่สื่อสาร ฝึกอบรม และให้ความรู้ รวมทั้งกำกับดูแลการปฏิบัติงานต่างๆ ให้สอดคล้องกับหลักธรรมาภิบาลของดีแทคทั้ง 4 ด้านอย่างถูกต้องและครบถ้วน

ในปี 2561 ดีแทค ได้ยกระดับการดำเนินการด้านจริธรรมขึ้นไปอีก โดยตั้งหน่วยงานสอบสวน (Investigation Department) ซึ่งเป็นหน่วยงานอิสระ ทำหน้าที่ในการรวบรวมข้อเท็จจริง วิเคราะห์ข้อมูล รวมถึงการสอบสวนพนักงานและผู้ที่เกี่ยวข้องในกรณีที่ถูกร้องเรียนเกี่ยวกับการกระทำใดๆ อันเป็นการฝ่าฝืน หรือขัดต่อหลักดีแทคธรรมภิบาลทั้งทางตรงและทางอ้อม โดยหน่วยงานดังกล่าวจะเป็นผู้ดำเนินการสอบสวนจนเสร็จสิ้นกระบวนการ

มาตรการนี้ถือเป็นหนึ่งในหลักปฏิบัติที่พนักงานต้องรายงานถึงการกระทำใดๆ ที่อาจเป็นการฝ่าฝืนดีแทคธรรมาภิบาล หรือหากต้องการคำแนะนำเกี่ยวกับการรายงาน พนักงานสามารถติดต่อเจ้าหน้าที่กำกับดูแลและจริยธรรมองค์กร หรือผู้บังคับบัญชาตามสายงานได้ตลอด ผ่านทางเว็บไซต์ http://dtac.ethicspoint.com

นอกจากพนักงานดีแทคแล้ว ลูกค้า บริษัทคู่ค้า หรือบุคคลทั่วไป ก็สามารถใช้ช่องทางสื่อสารนี้เพื่อรายงานการกระทำของพนักงานดีแทคที่อาจเป็นการฝ่าฝืนดีแทคธรรมาภิบาลได้เช่นกัน โดยระบบการรับเรื่องทางเว็บไซต์ดำเนินการโดย NAVEX Global, Inc. ซึ่งเป็นบริษัทผู้ให้บริการที่ตั้งอยู่ในสหภาพยุโรป และไม่ได้อยู่ในเครือของดีแทค ซึ่งรายงานทั้งหมดจะอยู่ในความรับผิดชอบของหน่วยงานกำกับดูแลและจริยธรรมองค์กร และเก็บข้อมูลทั้งหมดเป็นความลับ ในขณะที่พนักงานสามารถเลือกที่จะรายงานโดยไม่เปิดเผยตัวตนได้ โดยระบบจะไม่มีการบันทึกข้อมูลจากเครื่องคอมพิวเตอร์ของผู้รายงาน (เช่น IP Address) รวมถึงหมายเลขโทรศัพท์ของผู้รายงานด้วย

ดีแทควางแนวทางปกป้องผู้ที่รายงานการฝ่าฝืนธรรมาภิบาลไม่ให้ถูกตอบโต้หรือแก้แค้นได้ ซึ่งผู้ที่ฝ่าฝืนก็จะต้องได้รับโทษตามหลักเกณฑ์ที่กำหนด หากฝ่าฝืนอย่างร้ายแรงก็อาจจำไปสู่การเลิกจ้างได้

การประพฤติมิชอบซึ่งอาจถูกลงโทษทางวินัยครอบคลุมในหลายๆ กรณี เช่น

-การฝ่าฝืนหรือการขอให้ผู้อื่นฝ่าฝืนดีแทคธรรมาภิบาล

-การไม่รายงานในทันทีถึงการฝ่าฝืนที่ได้รับรู้หรือที่สงสัยว่าได้เกิดขึ้น

-การไม่ให้ความร่วมมือกับดีแทคในการสืบสวนการฝ่าฝืนที่อาจเกิดขึ้น

-การแก้แค้นตอบโต้พนักงานที่รายงานข้อสงสัยในการประพฤติมิชอบโดยสุจริต

คณะกรรมการบริษัทจะพิจารณาดำเนินการตามที่เห็นว่าเหมาะสม หากผลการสืบสวนพบว่า มีการฝ่าฝืนจริง ดีแทคจะลงโทษทางวินัยตามที่เห็นสมควร และดำเนินการป้องกันมิให้เกิดปัญหาอีก ทั้งนี้ หน่วยงานกำกับดูแลและจริยธรรมองค์กร จะรายงานผลการดำเนินงานต่อคณะกรรมการบริษัทอย่างน้อยปีละ 4 ครั้ง